IMH – “รพ.ประชาพัฒน์” มุ่งสู่ HUB ศัลยกรรมย่านฝั่งธนฯ ปั๊มรายได้เพิ่ม 50 ลบ./ปี
IMH – “รพ.ประชาพัฒน์” มุ่งสู่ HUB ศัลยกรรมย่านฝั่งธนฯ ปั๊มรายได้เพิ่ม 50 ลบ./ปี
22 มี.ค. 2564

ดร.สิทธิวัตน์ กำกัดวงษ์ ประธานเจ้าหน้าที่บริหาร บริษัท โรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH และประธานกรรมการบริหาร โรงพยาบาลประชาพัฒน์ เปิดเผยว่า IMH ได้ลงนามบันทึกข้อตกลง กับ ผศ.(พิเศษ) พ.ท.นพ. ชาติชาย พฤกษาพงษ์ ศัลยแพทย์ตกแต่งเฉพาะทางผู้เชี่ยวชาญทางด้านทรวงอก ซึ่งการผนึกกำลังความร่วมมือทางธุรกิจในครั้งนี้เพื่อเปิดศูนย์แพทย์เฉพาะทางศัลยกรรมตกแต่ง โรงพยาบาลประชาพัฒน์ (Plastic Surgery and Reconstruction Center – Prachapat Hospital)
โดยชูศักยภาพการมีแพทย์ผู้เชี่ยวชาญเฉพาะมือหนึ่ง ที่เน้นมาตรฐานความปลอดภัยในการให้บริการเป็นสำคัญ  โดยกลยุทธ์ในการให้บริการช่วงแรก IMH จะเน้นทำตลาดบนฐานลูกค้าของ IMH และ โรงพยาบาลประชาพัฒน์ ก่อน เนื่องจากโรงพยาบาลทั้ง 2 แห่ง มีฐานลูกค้ารวมกัน มากกว่า 1.5 ล้านราย
“ผศ.(พิเศษ) พ.ท.นพ. ชาติชาย พฤกษาพงษ์  ถือเป็นศัลยแพทย์ตกแต่งเฉพาะทางผู้เชี่ยวชาญทางด้านทรวงอกที่มีชื่อดัง และมีผลงานในการทำศัลยกรรมมาแล้วมากกว่า 10,000 เคส โดยลูกค้าส่วนใหญ่จะเป็นกลุ่มดารารีวิว ระดับต้นๆ ของวงการ ดังนั้นเชื่อว่าการที่มีศัลยแพทย์มือหนึ่งระดับต้นๆของวงการมาเปิดศูนย์ให้บริการที่รพ.ประชาพัฒน์ จะสร้างความคึกคักให้กับกลุ่มที่ต้องการใช้บริการย่านฝั่งธนฯ”
สำหรับการเปิดศูนย์การแพทย์เฉพาะทางศัลยกรรมตกแต่งครั้งนี้ เป็นส่วนนึ่งของแผน Synergy &amp; Transform ของโรงพยาบาลประชาพัฒน์ โดยจะใช้ Synergy จาก IMH ที่มีฐานลูกค้าตรวจสุขภาพขนาดใหญ่ มาผนวกเข้ากับ Transform ของโรงพยาบาลประชาพัฒน์ เพื่อเพิ่มศักยภาพของโรงพยาบาลสู่การเป็น HUB ด้านโรงพยาบาลให้บริการด้านศัลยกรรม ครอบคลุมพื้นที่ฝั่งธนบุรี และคาดว่าศูนย์การแพทย์ฯดังกล่าวจะสร้างรายได้เพิ่มให้กับ IMH เข้ามาเฉลี่ยปีละ 50 ล้านบาทได้อย่างมีนัยสำคัญ
ดร.สิทธิวัตน์ ยังได้กล่าวเพิ่มเติมอีกว่า สำหรับแนวโน้มการเติบโตของการให้บริการด้านศัลยกรรมตกแต่งมีการปรับตัวเพิ่มสูงขึ้นอย่างต่อเนื่อง โดยอ้างอิงการพิจารณาจากตัวเลขของสมาคมศัลยแพทย์ตกแต่งเสริมสวยนานาชาติ (International Society of Aesthetic Plastic Surgery : ISAPS) ที่ระบุว่า อุตสาหกรรมศัลยกรรมตกแต่งในประเทศไทยในปี 2563 ก่อนมีการแพร่ระบาดของโควิด-19 มีมูลค่าตลาดสูงถึง 45,000 ล้านบาท และเพิ่มขึ้นทุกๆ ปี ซึ่งศัลยกรรมที่คนไทยนิยมทำมากที่สุดได้แก่ เสริมจมูก, ตาสองชั้น, เสริมหน้าอก, ดูดไขมัน เป็นต้น
ดังนั้นเชื่อว่าการที่ IMH และ โรงพยาบาลประชาพัฒน์ สยายปีกเพิ่มการให้บริการด้านศัลยกรรมฯจึงเป็นการวางแผนต่อยอดธุรกิจที่เดินมาถูกทาง